Дзень добры, школа!  
*Ніна Галіноўская*

Восень дзяцей сустракае.

— Дзень добры! — вітае здалёк. —

Гатовы да школы? — пытае.

— Гатовы! Чакаем званок!

I лета падносіць букеты:

— Віншую з заняткамі вас!

Сігналіць на старце ракета —

У вырай збірацца мне час.

— Выдатных адзнак вам, бывайце! —

У небе крычаць жураўлі. —

Зімой нас шукайце на карце,

Вясной — на радзімай зямлі.

— Дзень добры, любімая школа!

Мы дружныя будзем з табой!..

I восень з усмешкай вясёлай

Ідзе ўрачыстай хадой.